Opname: “Stemmery is nutteloos”Ongeveer 43% van die volwasse bevolking in Suid-Afrika is van mening dat die verkiesing betekenisloos is, het die Raad vir Geesteswetenskaplike Navorsing (RGN) Donderdag gesê. Die RGN het in 2013 bevind dat 43% (twee vyfdes) van mense met die stelling saamstem: “Stemmery is betekenisloos omdat geen politikus vertrou kan word nie”. Altesaam 41% van die volwasse bevolking stem ook met die volgende stelling saam: “Nadat hulle verkies is, is alle partye dieselfde, so stemmery dien geen doel nie”. Die RGN het die voorverkiesingopname tussen 2003 en 2013 gehou. Ongeveer 79% van die deelnemers het egter ingestem dat dit elke burger se plig is om te stem. “Die sin van verkiesingsverantwoordelikheid het die afgelope dekade tussen 77% en 86% gefluktueer,” het die RGN bygevoeg. “Dit is bemoedigend en onderskei ons van ander meer volwasse demokrasieë in Europa en Noord-Amerika waar die pligsbesef besig is om af te neem.” Sowat 74% van deelnemers tussen 18 en 19 jaar oud glo dat stemgeregtigde kiesers aan die verkiesing moet deelneem en 78% van diegene ouer as 50. -SAPA